# **Príloha 1**

# **MODEL POLITIKY OTVORENEJ VEDY**

# **PRE INŠTITÚCIE VYKONÁVAJÚCE VEDU A VÝSKUM**

**Model inštitucionálnej politiky otvorenej vedy**

**1. Preambula**

1. **[Názov inštitúcie]** rozvíja vedu a šíri vedomosti v prospech spoločnosti prijímaním postupov otvoreného, reprodukovateľného a zodpovedného výskumu.

2. **[Názov inštitúcie]** uznáva „otvorenosť“ ako jeden z hlavných princípov a zaväzuje sa propagovať ju o. i. podnecovaním a podporovaním výskumných procesov a nástrojov, ktoré zlepšujú spoluprácu, umožňujú vytvoriť nové pracovné postupy a sociálne väzby, stimulujú rozširovanie vedomostí, dostupnosť a opätovné použitie výsledkov výskumu, podporujú otvorený prístup k publikáciám a dátam a budujú nevyhnutnú infraštruktúru na podporu otvorenej vedy. V súlade s princípmi otvorenosti **[Názov inštitúcie]** prijíma nasledujúcu politiku:

**2. Právomoc a účinnosť politiky**

Politika sa týka všetkých vedecko-výskumných pracovníkov zamestnaných v **[Názov inštitúcie].** V prípade, že k financovaniu výskumu prispieva tretia strana, **[Názov inštitúcie]** sa bude snažiť o presadzovanie tejto politiky v čo najväčšej možnej miere, s ohľadom na jednotlivé zmluvné vzťahy.

**3. Základné pojmy**

**Otvorený prístup** (angl. Open Access, OA) znamená online prístup k publikáciám/dátam, ktoré sú bezplatne sprístupnené okamžite alebo s obmedzeným časovým embargom pri dodržaní autorských práv a práv duševného vlastníctva.

**Zelená cesta otvoreného prístupu** je otvorený prístup uskutočňovaný prostredníctvom repozitárov a online úložísk. Článok, monografiu alebo dáta ukladá samotný autor alebo jeho zástupca (tzv. autoarchivácia) v čase publikovania alebo bezprostredne po publikovaní.

**Zlatá cesta otvoreného prístupu** znamená publikovanie v časopisoch a knižných publikáciách s okamžitým otvoreným prístupom, pričom finančné náklady na publikovanie (APC/BPC, Article Processing Charges/Book Processing Charges) znáša autor/inštitúcia/grantová agentúra).

**Otvorené vzdelávacie zdroje** sú “ vzdelávacie a výskumné materiály na akomkoľvek médiu, digitálnom alebo inom, ktoré sú vo verejnej doméne alebo boli zverejnené pod licenciou, ktorá povoľuje**bezplatný prístup, použitie, adaptáciu a redistribúciu** so žiadnymi alebo obmedzenými reštrikciami” ([UNESCO](https://en.unesco.org/themes/ict-education/oer)).

**Otvorené recenzovanie** (Open Peer Review) odkazuje na vedecké recenzné mechanizmy, pri ktorých buď jednak totožnosť recenzenta, jednak autora nie je skrytá. Aktéri recenzného a publikačného procesu nie sú anonymizovaní a recenzné posudky sú otvorene prístupné.

**Publikácia** je recenzovaná, zverejnená alebo publikovaná práca vedeckovýskumných pracovníkov. Publikáciou sa rozumie článok v časopise, príspevok v zborníku, monografia, kapitola v monografii, výskumná správa a iné dokumenty, ktoré vznikli ako publikačný výstup vedeckého projektu.

**Výskumné dáta** sú dáta v akomkoľvek formáte alebo forme zhromaždené, pozorované, generované, vytvorené a získané počas celého priebehu výskumného projektu.To zahŕňa numerické, popisné, zvukové, vizuálne alebo fyzické formy zaznamenané pracovníkom **[Názov inštitúcie]**, generované zariadením alebo odvodené z modelov a simulácií.

**Plán manažmentu dát** alebo DMP (z angl. Data management plan) je formálny dokument, ktorý opisuje, ako sa bude s výskumnými dátami narábať tak počas výskumného procesu, ako aj po jeho ukončení. Plán manažmentu dát konkretizuje, akým spôsobom budú dáta uchovávané, zabezpečené a spravované, pričom sa odporúča dodržiavanie princípov FAIR.

**FAIR princípy** tvoria súbor pokynov a štandardov vo svete vedy a výskumu, ktoré by sa mali zohľadňovať pri publikovaní výskumných dát. FAIR je skratka pozostávajúca zo štyroch slov označujúcich že zdieľané výskumné dáta musia byť nájditeľné/vyhľadateľné (**F**indable), prístupné (**A**ccessible), interoperabilné/vzájomne súčinné (**I**nteroperable) a opätovne použiteľné (**R**eusable).

**Digitálna kópia** je elektronická kópia publikácie. Môže ísť o predbežný dokument pred jeho recenzovaním a publikovaním (preprint), konečnú verziu recenzovaného autorského rukopisu prijatého na publikovanie po recenznom konaní (postprint) alebo už vydanú publikáciu.

**Verejná (otvorená) licencia** je právnym úkonom voči neurčitým osobám, ktorá chráni práva autora a zároveň používateľom dáva slobodu na opätovné použitie, zdieľanie, šírenie a modifikovanie publikácie.

**Metadáta** sú údaje použité na popis, vyhľadávanie a správu publikácií. Spravidla ide o názov publikácie, autorské údaje, názov časopisu/zborníka, vydavateľské údaje, dátum publikovania, DOI, ISBN/ISSN a i.

**Softvér s voľne dostupným zdrojovým kódom (Open source softvér)** vo všeobecnosti zahŕňa softvér, ktorého zdrojový kód je verejne prístupný spôsobom čitateľným pre ľudí a stroje v modifikovateľnom formáte pod otvorenou licenciou, ktorá udeľuje ostatným právo používať, upravovať, rozširovať, vytvárať odvodené diela, zdieľať softvér, jeho zdrojový kód alebo dizajn.

**Občianska veda** zastrešuje participáciu verejnosti na vedeckých projektoch. Prostredníctvom občianskej vedy sa občania môžu podieľať na mnohých fázach vedeckého procesu, od návrhu výskumnej otázky cez zber údajov, interpretáciu a analýzu údajov až po publikovanie a šírenie výsledkov. Občianska veda má potenciál zvýšiť povedomie o vede a posilniť spoluprácu s vedeckou komunitou, čo otvára nové možnosti nielen pre rozvoj vedy, ale aj spoločnosti.

**4. Práva, zodpovednosť a povinnosti**

**[Názov inštitúcie]** je zodpovedná za:

1. Podporu a posilňovanie princípov otvorenej vedy prostredníctvom vzdelávania, školení a aktivít zameraných na zvyšovanie povedomia výskumných pracovníkov a ostatných zamestnancov spolu s poskytovaním nevyhnutnej infraštruktúry a financovania na podporu tohto prechodu. Nadobúdanie zručností v oblasti otvorenej vedy by malo byť neoddeliteľnou súčasťou odbornej prípravy a kariérneho rastu výskumných pracovníkov.

2. Používanie unifikovaných trvalých identifikátorov, a to ORCID ID pre jednoznačnú identifikáciu výskumných pracovníkov **[Názov inštitúcie]** v digitálnom priestore a identifikátor digitálnych objektov DOI pre jednoznačnú identifikáciu výstupov vedeckej činnosti **[Názov inštitúcie].**

3. Vymenovanie pracovníka zodpovedného za agendu výskumných dát, vrátane otázok spojených s vypracovávaním[[1]](#footnote-2) plánov manažmentu dát (Data management plan, ďalej len DMP), za dodržiavanie národných a európskych zákonov a štandardov vo veci kurátorstva a  správy dát.[[2]](#footnote-3)

4. Vytvorenie a poskytovanie mechanizmov a služieb na ukladanie, ochranu, registráciu, distribúciu digitálneho obsahu a poskytovanie pokročilých nástrojov na vyhľadávanie, navigáciu a otvorený prístup k tomuto obsahu.

5. Začlenenie postupov otvorenej vedy do náborových a hodnotiacich kritérií nad rámec samotného otvoreného prístupu k publikáciám a dátam, ako napríklad participácia na projektoch občianskej vedy, využívanie možnosti otvoreného recenzného konania alebo využívanie a tvorba otvorených vzdelávacích zdrojov a otvorených metód.

6. Monitoring dopadu inštitucionálnej politiky pomocou štatistických údajov získaných prostredníctvom indexovacích online služieb referujúcich o použití (prístupe a stiahnutiach), a to za jednotlivú publikáciu/oddelenie/inštitút a podobne.

7. Monitoring a zhromažďovanie informácií týkajúcich sa finančných nákladov na publikovanie prostredníctvom zelenej a zlatej cesty **[Názov inštitúcie]**, čo umožňuje kontrolu efektivity vynakladaných finančných zdrojov.

8. Ak relevantné, zabezpečiť súlad inštitucionálneho repozitára a ďalšej výskumnej infraštruktúry s požiadavkami na certifikáciu vo vzťahu k princípom FAIR a technickým špecifikáciám Európskeho cloudu otvorenej vedy ([European Open Science Cloud](https://eosc-portal.eu/), ďalej len EOSC).

9. Vypracovanie a implementáciu politiky verejných licencií, ktorá nariaďuje koherentný a komplexný súbor licencií na zverejňovanie publikácií a dát.

10. Tvorbu a udržiavanie komplexnej dokumentácie vo veci práv duševného vlastníctva pre všetky zverejnené výstupy vedy a výskumu.

11. Implementáciu tejto politiky a jej evaluáciu. Cieľom je pravidelné monitorovanie efektívnosti a reálneho dopadu prijatia politiky, resp. identifikovanie nedostatkov v prijatých opatreniach.

**Vedecko-výskumní pracovníci sú zodpovední za**:

1. Sprístupňovanie a manažment vedeckých výstupov a vzdelávacích zdrojov v súlade s princípmi a požiadavkami tejto politiky.

2. Prípadnú predregistráciu návrhov nových výskumných projektov **[Názov inštitúcie]** na vhodnej online platforme[[3]](#footnote-4) s cieľom zabezpečiť im primeranú inštitucionálnu podporu.

3. Dodržiavanie organizačných, regulačných, inštitucionálnych a iných zmluvných a právnych požiadaviek spojených s produkciou, spravovaním, uložením, manažmentom a distribúciou vedeckých výstupov.

4. Zabezpečenie, že zásady upravujúce zaobchádzanie s dátami (v súlade s touto politikou a mandátmi financovateľov výskumu) budú zahrnuté v pláne manažmentu dát (DMP), vrátane plánu ich udržateľnosti.

5. Výber vhodného typu verejnej licencie a vypracovanie dokumentácie k právam duševného vlastníctva pri každom vedeckom projekte.

**5. Otvorený prístup k vedeckým publikáciám**

**[Názov inštitúcie]**:

1. Vyžaduje od vedecko-výskumných pracovníkov, aby v maximálne možnej miere sprístupnili vedecké publikačné výstupy a vzdelávacie informačné zdroje v režime otvoreného prístupu, a to:
   1. formou **zeleného otvoreného prístupu**: uložením do repozitára (alebo iného vhodného úložiska) strojom čitateľnú elektronickú kópiu plného textu (publikovaného článku alebo finálnu verziu zrecenzovaného rukopisu) a súvisiace metadáta pred, počas alebo po publikovaní. **[Názov inštitúcie]** vyžaduje, aby plný text publikačného výstupu bol verejne dostupný pod štandardnou otvorenou verejnou licenciou najneskôr do 6 mesiacov po vydaní (alebo 12 mesiacov pre publikácie z oblasti spoločenských a humanitných vied).
   2. formou **zlatého otvoreného prístupu**: publikovaním v režime otvoreného prístupu u overených a dôveryhodných vydavateľov spĺňajúcich vysoké etické štandardy vedeckého publikovania. Odporúča autorom využiť možnosti súbežného uloženia publikácie na vhodnej platforme (viď. zelený otvorený prístup), ak to vydavateľ umožňuje.

2. Vyžaduje, aby v prípade publikácií publikovaných bez otvoreného prístupu boli metadáta otvorené a verejne prístupné s cieľom zvýšiť viditeľnosť publikačných výstupov.

3. Na účely individuálneho a inštitucionálneho hodnotenia výsledkov výskumu inštitúcie a jej zamestnancov, **[Názov inštitúcie]** berie do úvahy publikácie, ktorých metadáta a plné texty sú prístupné v režime otvoreného prístupu podľa vyššie uvedených požiadaviek.

4. Podporuje svojich zamestnancov, aby si ponechali autorské práva a aby vydavateľom dávali len licencie nevyhnutné na publikovanie.

5. Povzbudzuje výskumných pracovníkov, aby do repozitára alebo iného vhodného úložiska ukladali aj publikácie napísané pred dátumom účinnosti tejto politiky a podľa možnosti ich sprístupnili v režime otvoreného prístupu.

**6. Otvorený prístup k výskumným dátam**

**[Názov inštitúcie]**:

1. Vyžaduje od výskumníkov, aby dáta potrebné na validáciu výsledkov prezentovaných vo vedeckých publikáciách uchovávali v inštitucionálnom repozitári [*názov repozitára*], prípadne v inom vhodnom dátovom úložisku, a to „otvorené v miere ako je možné a zatvorené v miere ako je potrebné“ . Výskumné dáta musia byť poskytované s trvalými identifikátormi.

2. Vyžaduje, aby sa s dátami a službami zaobchádzalo v súlade s princípmi otvorenosti a FAIR (t.j. vyhľadateľné, dostupné, interoperabilné a opakovane použiteľné). Dáta musia byť vyhľadateľné a kedykoľvek dostupné, čo umožňuje ich verifikáciu a replikovanie pri eventuálnom ďalšom výskume.

3. Ak dáta nemôžu byť otvorené z dôvodov ochrany súkromia, ochrany práv duševného vlastníctva alebo iných zákonných dôvodov, musí to byť jasné vysvetlené. Vo všetkých prípadoch sa odporúča poskytnúť metadáta zabezpečujúce vyhľadateľnosť výskumných dát.

4. Citlivé dáta sa riadia princípmi FAIR a sú spracované tak, aby bola zaručená ich ochrana aj v budúcnosti (napr. pomocou anonymizácie, pseudonymizácie alebo enkrypcie). Pre podporované typy dát sa odporúča ich anonymizácia prostredníctvom anonymizačného nástroja Amnesia.[[4]](#footnote-5)

5. Vyžaduje, aby vedecký pracovník pred začiatkom vedeckého projektu vypracoval DMP a uistil sa, že v priebehu vedeckého projektu je vždy aktuálny a zároveň sprístupnený na vhodnej verejne prístupnej platforme.

5. Vyžaduje od výskumníkov, aby definovali práva na využitie výsledkov výskumu po ukončení projektu pridelením vhodných verejných licencií.

6. Podporuje európsku iniciatívu EOSC a v rámci možností svoje výskumné dáta harmonizuje so štandardmi Europského cloudu otvorenej vedy (EOSC).[[5]](#footnote-6)

7. Vyžaduje, aby sa dáta uchovávali po dobu určenú príslušnou výskumnou komunitou.

8. Najnižšia doba archivácie pre výskumné dáta je 10 rokov po pridelení trvalého identifikátora. V prípade, že tieto záznamy musia byť vymazané alebo zničené po uplynutí doby požadovanej archivácie alebo zo zákonných a etických dôvodov, musia sa pri takýchto postupoch zohľadniť všetky právne a etické hľadiská.

**7. Softvér s otvoreným zdrojovým kódom (Open Source softvér)**

**[Názov inštitúcie]**:

1. Odporúča vedeckým pracovníkom zmaximalizovať dostupnosť softvéru a zdrojového kódu tak, ako je možné do miery, ktorá je nutná s ohľadom na práva duševného vlastníctva, etické štandardy, GDPR a stupeň dôvernosti v rámci jednotlivých projektov.
2. Open source softvér vo všeobecnosti zahŕňa softvér, ktorého zdrojový kód je verejne prístupný spôsobom čitateľným pre ľudí a stroje v modifikovateľnom formáte pod otvorenou licenciou, ktorá udeľuje ostatným právo používať, pristupovať, upravovať, rozširovať, vytvárať odvodené diela, zdieľať softvér, jeho zdrojový kód alebo dizajn.
3. Postupuje v súlade s odporúčaniami Open Source Initiative.[[6]](#footnote-7),[[7]](#footnote-8)
4. Zdrojový kód musí byť súčasťou zverejneného softvéru a sprístupnený na voľne prístupných úložiskách. Vybraná verejná licencia musí umožňovať úpravy, odvodené diela a zdieľanie za rovnakých alebo kompatibilných podmienok.
5. Ak zdrojový kód umožňuje reprodukovateľnosť výskumného procesu, **[Názov inštitúcie]** vyžaduje, aby bol zverejnený vrátane špecifikácie prostredia potrebného na jeho kompiláciu a spustenie.
6. Podporuje európsku iniciatívu EOSC a v relevantných prípadoch a v rámci možností svoj softvér s otvoreným zdrojovým kódom harmonizuje so štandardmi EOSC.[[8]](#footnote-9)

**8. Infraštruktúra**

1. Zabezpečiť, aby **[názov repozitára]** spĺňal overené štandardy FAIR a bol harmonizovaný so štandardami EOSC.

2. Zabezpečiť, aby **[názov repozitára]** bol registrovaný v príslušných registroch ako je ROAR alebo DOAR.[[9]](#footnote-10)

**9. Verejné licencie**

**[Názov inštitúcie]**:

1. Pre vedecké výstupy a publikácie (články v časopisoch alebo konferenčné zborníky), ktoré budú publikovanév v režime otvoreného prístupu odporúča použiť vybranú verejnú licenciu Creative Commons. Použitie verejnej licencie upravuje Autorský zákon č. 185/2015 Z. z. (§ 76).
2. Ak sú výskumné dáta súčasťou databázy alebo súboru dát/datasetu (neštruktúrované dáta), odporúča použiť licenciu Creative Commons Zero (CC0)[[10]](#footnote-11). Toto sa nevzťahuje na dáta, ktoré nemôžu byť verejne prístupné (ako napr. citlivé dáta, ochrana práv duševného vlastníctva a i.)
3. Pre otvorené zdrojové kódy alebo open source softvér odporúča licencie, ktorá patria pod štandard SPDX (The Software Package Data Exchange)[[11]](#footnote-12) a zároveň  sú schválené iniciatívou Open Source Initiative.[[12]](#footnote-13) Špecifikácia SPDX je uznávaná ako medzinárodný otvorený štandard pre bezpečnosť a súlad s licenciami ako ISO/IEC 5962:2021.[[13]](#footnote-14) SPDX má vytvorený zoznam licencií, ktorý obsahuje bežne nájditeľné licencie a výnimky používané v slobodnom, otvorenom a kolaboratívnom softvéri, dátach, hardvéri alebo dokumentácii. Zoznam licencií SPDX[[14]](#footnote-15) obsahuje štandardizovaný krátky identifikátor, celé meno, text licencie a trvalú URL pre každú licenciu.

**10. Posudzovanie a hodnotenie výskumu**

**[Názov inštitúcie]**:

1. V spolupráci s financujúcimi agentúrami, inštitucionálnymi oddeleniami a inými príslušnými organizačnými jednotkami vyvíja rámec na posudzovanie a hodnotenie výskumu, ktorý stimuluje kvalitu výskumu a dobrú prax v zmysle otvorenej vedy. Podporuje hodnotiace postupy v nadväznosti na európsky vývoj v tejto oblasti a prácu pracovnej skupiny Európskej komisie k reforme hodnotenia vedy a výskumu.[[15]](#footnote-16)

2. Vytvára mechanizmy odmeňovania výskumných pracovníkov v súlade s princípmi otvorenej vedy (napríklad zdieľanie predbežných výsledkov prostredníctvom verejne prístupných platforiem, používanie otvoreného softvéru a ďalších nástrojov, participácia na otvorených kolaboratívnych projektoch ako je občianska veda a podobne).

**11. Otvorená veda a občianska veda**

**[Názov inštitúcie]** podporuje projekty občianskej vedy a podľa možností prepája študijné programy a osnovy s týmito projektmi ako jedným z prostriedkov na obohatenie modelov tvorby a obehu vedomostí na univerzite a mimo nej; zapája študentov do fázy navrhovania takýchto projektov v rámci metódy aktívneho učenia a osobnej odbornej praxe; investuje do internej odbornej prípravy s cieľom zvyšovať povedomie a budovať kapacity pre účasť študentov na projektoch občianskej vedy; odmeňuje činnosť študentov ako účastníkov projektov občianskej vedy v systéme individuálneho hodnotenia a/alebo v rámci odmien za vynikajúce študijné výsledky.

**12. Školenia a vzdelávanie**

1. Inštitucionálna knižnica alebo iná organizačná zložka **[Názov inštitúcie]** v spolupráci s inými oddeleniami inštitúcie (ako sú oddelenie právnych služieb, centrum ďalšieho vzdelávania, oddelenie projektov apod.) zabezpečujú školenia a formy vzdelávania s cieľom uľahčiť prijatie otvorenej vedy a vybaviť výskumníkov, knihovníkov a iný podporný personál nevyhnutnými zručnosťami a odbornosťou. Vzdelávanie zahŕňa osvojenie si zručností nevyhnutných pre publikovanie v režime otvoreného prístupu, informovanosť o verejných licenciách, ako aj správu a uchovávanie výskumných dát.

2. Školenia zohľadňujú potreby rôznych vedných disciplín, sú určené pre rôzne stupne vedeckej kariéry a začlenené do internej štruktúry systémového vzdelávania **[Názov inštitúcie]**.

**13. Platnosť politiky**

Túto politiku aktualizuje **[Funkcia a meno zodpovednej osoby]** z **[Názov inštitúcie]** každé **[dva roky]**.

Schválil **[meno]**

Účinná od **[deň/mesiac/rok]**

1. Napr. pomocou online nástroja [Argos](https://argos.openaire.eu/home). [↑](#footnote-ref-2)
2. Porov. Zákon o slobodnom prístupe k informáciám (novela 2022): <https://www.nrsr.sk/web/Default.aspx?sid=zakony/zakon&MasterID=8669>; Národná koncepcia informatizácie verejnej správy, oddiel otvorené údaje (6.2.7), s. 45n: <https://www.mirri.gov.sk/wp-content/uploads/2018/10/NKIVS-SR_2016-1.pdf>; European Commission’s Guidelines on FAIR data management: <https://ec.europa.eu/research/participants/data/ref/h2020/grants_manual/hi/oa_pilot/h2020-hi-oa-data-mgt_en.pdf>; Smernica (EÚ) 2019/1024 o otvorených dátach a opakovanom použití informácií verejného sektora - <https://eur-lex.europa.eu/legal-content/SK/TXT/?uri=CELEX:32019L1024> [↑](#footnote-ref-3)
3. Napr. <https://www.cos.io/initiatives/prereg> alebo <https://aspredicted.org/> [↑](#footnote-ref-4)
4. <https://amnesia.openaire.eu/> [↑](#footnote-ref-5)
5. <https://eosc-portal.eu/providers-documentation> [↑](#footnote-ref-6)
6. <https://opensource.org/> [↑](#footnote-ref-7)
7. Medzinárodne uznávaná definícia „open source“ zahŕňa desať kritérií, ktoré musí softvérová licencia a softvér distribuovaný pod touto licenciou spĺňať, aby mohol byť označený ako „softvér s otvoreným zdrojovým kódom. Pozri <https://opensource.org/osd> [↑](#footnote-ref-8)
8. <https://eosc-portal.eu/providers-documentation> [↑](#footnote-ref-9)
9. <https://roarmap.eprints.org/>, <https://v2.sherpa.ac.uk/opendoar/> [↑](#footnote-ref-10)
10. <https://creativecommons.org/share-your-work/public-domain/cc0/> [↑](#footnote-ref-11)
11. <https://spdx.dev/> [↑](#footnote-ref-12)
12. <https://opensource.org/licenses/alphabetical> [↑](#footnote-ref-13)
13. Link na ISO normu SPDX <https://www.iso.org/obp/ui/#iso:std:iso-iec:5962:ed-1:v1:en> [↑](#footnote-ref-14)
14. Zoznam licencií <https://spdx.org/licenses/> [↑](#footnote-ref-15)
15. <https://research-and-innovation.ec.europa.eu/news/all-research-and-innovation-news/process-towards-agreement-reforming-research-assessment-2022-01-18_en> [↑](#footnote-ref-16)